Live Nation & VEGA præsenterer

**When COPENHELL Freezes Over 2015**

*Unik musik-showcase viser udvalgte danske rock- og metalbands frem for den internationale musikbranche i VEGA i København den 24. januar 2015.*

[COPENHELL](http://copenhell.dk/) afholder i samarbejde med Music Export Denmark “When COPENHELL Freezes Over” den 24. januar 2015 i VEGA. Den unikke vinterfestival blev afholdt første gang i 2013, og det er nu tredje gang, at en håndfuld danske bands får mulighed for at spille deres musik for den internationale metal-branche. En række topprofiler er inviteret til arrangementet, blandt andet musikjournalister fra medierne Kerrang og Metal Hammer UK, agenter fra de største agencys i Europa samt promotere og repræsentanter for udenlandske musikfestivaler.

De fem danske bands, der er udvalgt til When COPENHELL Freezes Over 2015, er [FOSSILS](http://www.meatrush.com/), [HEXIS](http://www.hexisband.net), [FÖRTRESS](http://fortress.parlophone.dk), [DEUS OTIOSUS](http://www.deus-otiosus.com) og [NIGHT FEVER](https://myspace.com/nightfever69). I et udvekslingssamarbejde med den hollandske rock/metal-showcase Buma ROCKS! er det hollandske band [PACESHIFTERS](http://www.paceshifters.com) også inviteret med på When COPENHELL Freezes Over 2015, mens et dansk band bliver inviteret til at spille i Holland senere på året.

“*Formålet med When COPENHELL Freezes Over er at løfte dansk rock og metal ud i verden – så enkelt er det*,” fastslår initiativtager og festivalleder Jeppe Nissen. “*COPENHELL har nogle muskler og forbindelser, ingen andre har, og dem vil vi gerne bruge på at gavne den danske rock- og metalscene. Med denne showcase fokuserer vi på danske talenter og sender dem ud over landegrænserne med et arrangement, hvor de virkelig skal levere varen for højtprofilerede branchefolk fra udlandet.*”

When COPENHELL Freezes Over er i international sammenhæng et komplet unikt tiltag i en måned, hvor der traditionelt ikke er mange større musikarrangementer. Det langsigtede mål med den danske showcase, som ligger et halvt år før COPENHELL 2015, den 18.-20. juni 2015, er større rammer og flere bands, forklarer Jeppe Nissen: “*Det her sker ingen andre steder i verden lige nu, og vi arbejder på at gøre When COPENHELL Freezes Over til det oplagte sted for den internationale metal- og rockbranche at mødes, drikke nogle øl og høre noget god musik – god dansk musik!*”

***De spiller på When COPENHELL Freezes Over 2015:***

**Fossils**

Tordnende hård dogme-instrumentalrock på et fundament af punk og metal.

<http://www.meatrush.com/>

**Hexis**

Blackened hardcore med rå undergangsstemning og flænsende støjmure.

<http://www.hexisband.net/>

**Förtress**

Flabet og fandenivoldsk stiv-pik-og-håret-tilbage-rock med stor live-energi.

<http://fortress.parlophone.dk/>

**Deus Otiosus**

Klassisk, voldsom dødsmetal med høj headbanger-faktor og stort moshpit-potentiale.

<http://www.deus-otiosus.com/>

**Night Fever**

Intens hardcore-punk fra “Ungeren” i Københavns Nordvest-kvarter.

<https://myspace.com/nightfever69>

**Paceshifters (NL)**

Energisk og lovende rock & roll og garagerock fra unge hollandske musikere.

<http://www.paceshifters.com/>

*For yderligere oplysninger kontakt venligst*
Heidi Degn
PR Manager, Live Nation
heidi@livenation.dk